Little Big ร้านอาหารเล็กๆ ใกล้รถไฟฟ้าสถานีอ่อนนุช การเดินทางง่ายๆ เลยก็รถไฟฟ้าลงสถานีอ่อนนุชลงฝั่งตรงข้ามโลตัสแล้วเดินย้อนขึ้นมาทางซอยสุขุมวิท 79 แต่ถ้าขับรถมาไม่มั่นใจเรื่องที่จอด อาจต้องขับรถไปจอดในซอย

ลูกค้าส่วนใหญ่จะเป็นชาวต่างชาติ อาหารที่ร้านจะมีทั้งอาหารจานเดียว หรือจะสั่งเป็นกับข้าวก็ได้ นอกจากนี้ยังมีน้ำปั่น แล้วก็ขนมเค้กด้วย

บรรยากาศในร้านถ้าไปช่วงเที่ยงๆ จะมืดๆ หน่อยค่ะ แต่ถ้าไปช่วงค่ำๆ จะสว่างแล้วเพราะเค้าเปิดไฟ ต้องเลือกมุมด้วยนะ บางมุมมืด บางมุมสว่าง สำหรับอาหารที่ไปกินมานะคะ

- แกงส้มชะอมไข่ (85.-) แกงส้มของที่ร้านเค้าน่าจะทอดชะอมไข่ไว้ก่อน แล้วค่อยเอาใส่แกงก่อนเสิร์ฟค่ะ เพราะรู้สึกน้ำแกงส้มมันไม่เข้าในไข่เจียวเท่าไหร่ ถ้าจะให้ชุ่มๆ ต้องรอแปปนึงค่ะ ไข่เจียวชะอมแน่นมากค่ะ แกงส้มที่นี่ไม่ใช่น้ำใสแจ๋วนะคะ แกงส้มที่นี่เข้มข้นแล้วก็เผ็ดดีค่ะ (ส่วนตัวคิดว่าเผ็ดยังไม่ถึงใจเท่าไหร่ แต่คนไม่กินเผ็ดก็ซี้ดได้แล้ว)

- ต้มยำกุ้งน้ำข้น (115.-) รสชาติเปรี้ยวนำมาเลย เข้มข้นมากๆ กุ้งในต้มยำคือสดมาก บวกกับเห็ดฟางอีกประมาณนึง รสชาติแซ่บถูกใจเลย

- ก๋วยเตี๋ยวต้มยำกุ้ง (115.-) รสชาติต้มยำเหมือนกับแบบที่สั่งเมนูต้มยำกุ้งน้ำข้นเป๊ะๆ กุ้งสดดี เห็ดฟางใส่มาน้อยไปนิด ที่นี่จะมีแต่เส้นใหญ่นะคะ สั่งมากินซดน้ำแซ่บๆ ก็อร่อยไปอีกแบบ

- เครปเค้กมะพร้าวอ่อน (75.-) เมนูแนะนำของทางร้านเลย ชิ้นนี้อร่อยสมกับเป็นเมนูแนะนำ ชั้นเครปเค้กนุ่ม และมีเนื้อมะพร้าวแทรกอยู่ด้วย เสียดายตรงที่กินไปบางคำจะมีกลิ่นหืนจางๆ แต่ก็โอเคไม่น่าเกลียด แนะนำค่ะ

- ข้าวสวย 15.- ต่อจาน
- น้ำเปล่า 15.- 

เป็นอีกหนึ่งร้านอาหารไทยแบบรสจัดจ้านในแบบฉบับอาหารภาคกลางที่ไม่ต้องเกรงใจชาวต่างชาติ แต่ชาวต่างชาติมากินเยอะจริงๆ ค่ะ